劇情3度逆轉!多蒙特神奇踢走馬體會
2024年04月17日 09:00
東網電視
更多新聞短片
多蒙特主場氣勢驚人。(Getty Images)
歐聯8強次回合峰迴路轉,除巴黎聖日耳門絕地大反擊外,多蒙特周三(17日)凌晨淘汰馬德里體育會亦曲折離奇!首回合輸波嘅多蒙特,今仗經歷反勝、被反勝後再終極反勝,劇情3度逆轉下贏4比2,兩回合合計5比4淘汰馬體會,相隔11年後再入歐聯4強。
多蒙特首回合作客輸1比2,不過佢哋主場氣勢驚人,上場半就由祖利安白蘭特同伊恩馬特臣入波領先2比0(總比數多蒙特領先3比2)。馬體會下半場急起直追,49分鐘靠曉姆斯烏龍波追番粒,64分鐘再由安祖哥利亞入波追平(總比數馬體會領先4比3)。多蒙特並冇洩氣,71分鐘由富克洛頭槌頂入,3分鐘後再有沙比薩射入致勝球,帶領多蒙特贏4比2,兼喺總比數反勝5比4晉級。
多蒙特自12/13球季後,再一次殺入歐聯4強,將會同巴黎聖日耳門爭入決賽,教練泰錫賽後表示:「我覺得非常自豪,今仗出現兩個可能打沉意志嘅時刻,但球員表現好堅強,就算面對馬體會咁強嘅球隊,我哋都係值得晉級嘅一隊!」